
PRANEŠIMAS SPAUDAI: VMI Kėdainių rajono gyventojams pervedė 1,1 mln. eurų permokų 
	
Pagrindiniai faktai:
· Pajamų mokesčio permoka grąžinama dėl pritaikyto per didelio NPD, sumokėtų gyvybės draudimo ar pensijų įmokų, palūkanų už būsto kreditą bei įmokų už studijas;
· Permoka grąžinama tik gyventojams, neskolingiems valstybei ir pateikusiems visas privalomas deklaracijas;
· Daugiau nei 10 tūkst. Kėdainių rajono gyventojų jau baigta pervesti 1,1 mln. eurų permokų;
· Šiais metais VMI gyventojams grąžino beveik 90 mln. eurų permokų ir tai yra 17,5 mln. eurų daugiau nei pernai;
· 247 tūkst. gyventojų visoje Lietuvoje dar nepasinaudojo galimybe susigrąžinti permoką už 2016 metus. Pateikus deklaracijas jų sąskaitos pasipildytų 22 mln. eurų.






2017 m. rugpjūčio 2 d., Kaunas. Kauno apskrities valstybinė mokesčių inspekcija (toliau – Kauno AVMI) informuoja, kad gyventojams, kurie laiku, iki gegužės 2 dienos pateikė teisingai užpildytas pajamų deklaracijas, pervedė visą Gyventojų pajamų mokesčio (toliau – GPM) permoką. Daugiau nei 10 tūkst. Kėdainių rajono gyventojų jau baigta pervesti 1,1 mln. eurų permokų, t.y. beveik 256 tūkst. eurų daugiau nei praėjusiais metais. Lietuvoje iš viso šiais metais 730 tūkstančių gyventojų sulaukė beveik 90 mln. eurų permokos.
„Visi gyventojai, kuriems susidarė grąžintina GPM suma ir kurie teisingai bei laiku pateikė metines GPM deklaracijas, permokos grąžinimo sulaukė, kaip ir numatyta, iki liepos 31-osios dienos. Pažymėtina, kad apie 250 tūkst. gyventojų visoje Lietuvoje dar nepasinaudojo galimybe susigrąžinti GPM permokos. Vien tik už 2016 metus gyventojai gali susigrąžinti apie 22 mln. eurų. Permoka gali būti grąžinama už praėjusius penkerius metus, tereikia teisingai užpildyti atitinkamų metų pajamų deklaraciją“, - teigia Kauno AVMI viršininkė Judita Stankienė, akcentuodama, kad daugiausiai permokų yra susidariusios dėl per didelio pritaikyto metinio nepamokestinamųjų pajamų dydžio (MNPD). 
GPM permoką gali susigrąžinti ne tik gyventojai, kuriems buvo pritaikytas per didelis MNPD ar metinis papildomas nepamokestinamųjų pajamų dydis (MPNPD), bet ir mokėję gyvybės draudimo ar pensijų įmokas, palūkanas už būsto kreditą, įmokas už studijas. 
„Pažymėtina, kad grąžinant permoką atsižvelgiama, ar gyventojas nėra skolingas valstybei, ar yra pateikęs, patikslinęs ankstesnių laikotarpių privalomas pateikti turto ir pajamų deklaracijas“, - paaiškina J. Stankienė, ir primena, jog greičiausias ir patogiausias būdas pateikti deklaracijas – internetu. Pasitikrinti ar visos privalomos deklaracijos ir dokumentai yra pateikti ar patikslinti, taip pat rasti visus priminimus apie nepateiktas deklaracijas ar kitus dokumentus gyventojas gali prisijungęs prie Elektroninio deklaravimo sistemos (skiltyje „Pranešimai vartotojui“).
VMI primena, kad išsami informacija apie pajamų ir turto deklaravimą bei permokų grąžinimą patalpinta interneto svetainėje www.vmi.lt  (Apie VMI -> Svarbu -> 2016 m. gyventojų pajamų ir turto deklaravimas). Pasikonsultuoti su VMI specialistais mokesčių klausimais galima  paskambinus telefonu 1882 arba +370 5 255 3190. Telefonu suteikta konsultacija yra lygiavertė rašytinei, nes pokalbiai yra įrašomi bei saugomi 5 metus.


Išsamesnė informacija žiniasklaidai:

Ernesta Razbadauskienė tel.: +370 37 466 876; el. p. Ernesta.Razbadauskiene@vmi.lt 
Tadas Bružas tel.: +370 37 405 373; el. p. Tadas.Bruzas@vmi.lt

